b'\n_START_ARTICLE_\nSeru Epenisa Cakobau\n_START_PARAGRAPH_\nSeru Epenisa Cakobau (1815 \xe2\x80\x93 1883) var en fijiansk h\xc3\xb8vding ("ratu") og krigsherre, som samlede sit lands indbyrdes k\xc3\xa6mpende stammer under sit lederskab og regerede som konge af Fiji ("Tui Viti") fra 5. juni 1871 til 10. oktober 1874, hvor han afstod sit land til dronning Victoria af Det Forenede Kongerige._NEWLINE_Cakobau efterfulgte sin far, ratu Tanao Visawaq, som \xc3\xb8verste h\xc3\xb8vding ("vunivalu") over \xc3\xb8en Bau 8. december 1852. Idet han h\xc3\xa6vdede, at Bau havde overh\xc3\xb8jhed over resten af Fiji, gjorde han krav p\xc3\xa5 titlen som konge af Fiji. Cakobaus krav blev dog ikke accepteret af de \xc3\xb8vrige h\xc3\xb8vdinge, som h\xc3\xb8jst regnede ham som primus inter pares (f\xc3\xb8rst blandt ligem\xc3\xa6nd) og m\xc3\xa5ske knapt dette. Dette bet\xc3\xb8d, at han startede en langvarig krig (n\xc3\xa6sten nitten \xc3\xa5r) med henblik p\xc3\xa5 at samle landet under sin ledelse. I 1865 blev der etableret en Konf\xc3\xb8deration af Uafh\xc3\xa6ngige Konged\xc3\xb8mmer i Viti med Cakobau som formand for generalforsamlingen. To \xc3\xa5r senere blev konf\xc3\xb8derationen dog opdelt i Konged\xc3\xb8mmet Bau og Konged\xc3\xb8mmet Lau med Cakobau som konge for f\xc3\xb8rstn\xc3\xa6vnte. Med st\xc3\xb8tte fra tilflyttere lykkedes det omsider for Cakobau at skabe et samlet fijiansk konged\xc3\xb8mme i 1871 med Levuka som hovedstad. Han besluttede at oprette et konstitutionelt monarki, og den f\xc3\xb8rste lovgivende forsamling blev afholdt i november samme \xc3\xa5r. B\xc3\xa5de lovgivende forsamling og kabinet blev domineret af fremmede._NEWLINE_USAs regering havde anerkendt Cakobaus krav p\xc3\xa5 kongemagten over et forenet Fiji l\xc3\xa6nge inden hans krav blev accepteret af de \xc3\xb8vrige h\xc3\xb8vdinge. P\xc3\xa5 lang sigt fik denne dog ikke gavn af anerkendelsen. Den amerikanske regering holdt ham ansvarlig for et brandattentat mod John Brown Williams hjem i 1849 (f\xc3\xb8r Cakobau blev b\xc3\xa5de \xc3\xb8verste h\xc3\xb8vding og konge). William var amerikansk konsul p\xc3\xa5 Nukulau, en \xc3\xb8 i omr\xc3\xa5det. USA kr\xc3\xa6vede for dette en kompensation p\xc3\xa5 44.000 dollars, men Cakobau var ude af stand til at betale dette bel\xc3\xb8b, og da han frygtede en amerikansk invasion og annektering, besluttede han sig for at afst\xc3\xa5 landet til Storbritannien. Han var ogs\xc3\xa5 til dels motiveret af h\xc3\xa5bet om at britisk ledelse ville bringe civilisation og kristendom til Fiji. Cakobau var oprindelig kannibal, men var konverteret til kristendom og havde givet afkald p\xc3\xa5 kannibalisme i 1854. Efter afst\xc3\xa5elsen af landet beholdt han sin position som Fijis \xc3\xb8verste h\xc3\xb8vding som vunivalu af Bau og levede tilbagetrukket indtil sin d\xc3\xb8d i 1883._NEWLINE_Cakobau er nu om dage et \xc3\xa6refuldt navn p\xc3\xa5 Fiji, idet mange af landets ledende personer har v\xc3\xa6ret direkte efterkommere efter Seru Epenisa Cakobau. Hans oldebarn, rato sir George Cakobau blev Fijis f\xc3\xb8rste indf\xc3\xb8dte generalguvern\xc3\xb8r i perioden 1973-1983. En anden efterkommer, ratu Epeli Nailatikau, er nu formand for Repr\xc3\xa6sentanternes Hus i Fiji. Ratu sir Kamisese Mara, det moderne Fijis grundl\xc3\xa6gger, er ogs\xc3\xa5 efterkommer af Cakobau. Fijis politiske, akademiske og milit\xc3\xa6re elite er pr\xc3\xa6get af velrenommerede Cakobau-efterkommere.'